U OGLEDALU

„Sad  vidimo kao u ogledalu i zagonetci, a onda ćemo licem u lice...“
Sveti Apostol Pavle 
(1. Kor. 13. 12)

APOKALIPSA
Jednog majskog dana 1453. godine, Veliki Grad je prestao da postoji. Zamukla su zvona Svete Sofije, uništena je Bogorodičina ikona Apostola Luke, spaljene su carigradske biblioteke, carski dvorac Vlaherna je pretvoren u štalu, Konstantinov slavoluk i Zlatna Kapija su zauvek zazidani. 
Stanovnici Carigrada su doživeli Sudnji Dan svoje Imperije. 
Pod kopitama konjice Mehmeda Osvajača srušio se naizgled neuništivi poredak najstarijeg Carstva. 
Prosto je zgažen onaj prefinjeni, suptilni svet vizantijske pravoslavne civilizacije... 
Ali, to ipak nije bio kraj.
DUH DIŠE GDE HOĆE
Srećom, ništa što je zaista veliko nikada ne umire tek tako. Ne prestaje da postoji i onda kada fizički više nije prisutno. Jer su besmrtna sva dela Gospodnja. I velika je Tajna večnog prisustva božanskog Duha Stvaranja i Stvaralaštva.

Mala grupa intelektualaca je, iz Carigrada i Mistre, prešla u urbane centre petnaestovekovne Italije. 
Mistično bratstvo čuvara Tajne ponelo je sa sobom neugasivi plamen vizantijskog duhovnog ognja. 
Oni su sa sobom poneli ono sveto zrno istinske vere, kojim se zaustavlja Sunce i pomeraju planine. 
Izabrani Proviđenjem, odneli su sa sobom na Zapad sve one ogromne (a nematerijalne),  beskrajno važne (a nevidljive) dragocenosti vizantijske kulture. 

Kroz njihov trud i iskustvo začete su konture onoga što danas nazivamo „renesansom“. 
Pomenućemo samo dvojicu od njih, one najvidljivije: Jovan Argiropulos je postao učitelj Lorenca de Medičija, Marsilija Fićina i Leonarda da Vinčija. A Georgije Gemistos Pleton je u duhovni život velikog mediteranskog Preporoda uveo Zaratustru, Pitagoru, Platona, Jambliha i Prokla. 
Svi oni, zapravo, postaju učitelji nove osećajnosti. Očevi moderne epohe Zapada. Neskriveni uzor stvaranja neo-platonističke Akademije u Firenci. Utemeljitelji „vizantijskog koda“ zapadne bogotražiteljske kulture. 
Nimalo ne preterujući, možemo da kažemo kako sve najbolje na Zapadu izrasta iz ovog čudesnog istočnog zaveštanja. Direktni potomci carigradskih mudraca su, bez ikakve sumnje: Sandro Botičeli, Džon Don (i svi elizabetanski metafizički pesnici), El Greko, Fridrih Šlegel („Filozofija istorije“), Gete („Hajdelberg“), Ludvig Prvi Bavarski (njegov „vizantijski projekat), Džon Raskin („Kamenje Venecije“), Vilijem Moris (čitav Arts & Crafts pokret), Rihard Vagner („Parsifal“), Rajner Marija Rilke, Oskar Vajld (“De profundis”), pariski arhitekti Pol Abadi (čuvena bazilika Sacre-Coeur na Monmartru) i Pol Turnon (crkva St-Esprit, nastala po modelu carigradske Svete Sofije), britanski graditelj Džon Frensis Bentli (tvorac monumentalne Vestminsterske katedrale), pa Teofil Gotje („Italija“), Gistav Moro, Joris-Karl Uismans („Nasuprot“ i „Na putu“), Moris Deni (kako njegove „ikonične“ slike, tako i „Beleške o religijskom slikarstvu“, gde direktno kaže: „u našem vremenu, obnova religioznog slikarstva korespondira sa povratkom Vizantiji i vizantijskom simbolizmu“), Pivi de Šavan, Odilon Redon, Anri Matis, Gustav Klimt (doživljava prosvetljenje posle posete vizantijskoj Raveni), Klajv i Vanesa Bel (i čitava Blumsberi grupa), Džon Singer Sardžent, Antonio Gaudi, Bertram Gudhju (katedrala Svetog Vartolomeja u Njujorku), mozaici Antonija Salvijatija (u Kraljevskom mauzoleju u Frogmoru) i Edvarda Bern-Džonsa (u američkoj crkvi Svetog Pavla u Rimu), Vilijem Batler Jejts („Ploviti u Vizantiju“), dizajner nakita Luj Komfort Tifani, savremeni britanski kompozitor Ser Džon Tavener (“The Protecting Veil”)… i toliki drugi. 
Anđeli sa Zapadne Strane. 

Odblesci Duha u ogledalu vremena.
Vizantinci posle Vizantije... 
Ali, ni to, opet, nije sve.

LIVENjE ZVONA
Vratimo se na početak. U strašni čas carigradske apokalipse. 

Gore crkve i manastiri. 

Gore ikone i rasute mošti Svetitelja. 

Gore odežde i relikvije. 

Nestaje, pod užarenim pepelom, hiljadugodišnje hrišćansko carstvo.  

A druga grupa vizantijskih duhovnika i živopisaca odlazi iz Carigrada na Sever. Svojoj pravoslavnoj slovenskoj braći. Prema Moskvi, „trećem Rimu“ večne Imperije. 

Tamo su, svojim znanjem i talentima, nadahnuli onu bogočovečansku, superiornu (neo-vizantijsku) estetiku, koja će u sledećim vekovima utemeljiti i oblikovati veliku rusku kulturu. Otprilike negde između Teofana Grka i Andreja Rubljova, rodiće se novo grčko-rusko čedo vizantijske ozbiljnosti i ruske (ontološke) nežnosti.

Ovaj duhovni i civilizacijski podvig doživeće vrhunac u takozvanoj „srebrnoj epohi“, na samom kraju vladavine cara Nikolaja Drugog Romanova.  

I tada će se, u  čudesnom trenutku velikog ruskog preporoda, racvetati moćna kreativnost najtalentovanijih naslednika vizantijskih hodočasnika i učitelja. Baš kao da se (u magnovenju ovih dvadesetak plodnih godina) pred očima čitavog sveta formirala najdarovitija i najdelikatnija kulturno-umetnička scena čitave hrišćanske ere. 
I kao da je ponovo, opet i opet, zakucao puls Srca skrivenog u dubinama i visinama vekova i milenijuma. Puls ljubavi bespočetnog i beskonačnog Srca odjekuje iznova, u srcu svakoga od onih koji su prepoznali svoje iskonsko prizvanje. 
A sve se to desilo nekako spontano, po sudbinskoj dramaturgiji onoga što je bilo neizbežno da se dogodi. 
Najromantičniji duhovi ruske kulture odlaze na školovanje na Zapad, ni ne sluteći šta će im se tamo dogoditi. 

Oni će u Evropi sresti svoju duhovnu sabraću. 

Pronaći će maternju melodiju večne Vizantije. 

Potomci vizantijskih ruskih učitelja susreću se sa potomcima vizantijskih evropskih učitelja. 

Na obostrano iznenađenje, pogledaće se istim očima, licem u lice. 
Kao u ogledalu. 

I prepoznaće se.

„One koji su rasejani po svetu i vremenu sabira, na jednom mestu, tajna Božanstvene Liturgije“. 
U zajedničkom hramu su se našli, bolno uzdignute glave, Carigrađani iz svih (ruskih i evropskih) predgrađa svoje Prestonice u večnosti. 
Spojena su iskustva renesanse i pravoslavlja, Zapada i Istoka, kulture i teologije. Ukrstile su se, u simbolističkom okviru, intuicije i talenti dve Vizantije.  

I nikada pre toga nije na jednom mestu blistalo toliko duhovnih darova - odevenih u svoj književni, filosofski, muzički, teatarski i likovni oblik. 
Nastala je ona tako specifična ruska duhovna renesansa, jedinstvena sinteza do tada nespojivih suprotnosti.  Na bogotražiteljskom zadatku skupili su se, oko iste ideje: filosofi Moskve, umetnici Petrograda i bogoslovi Kijeva.
Solovjev, Đagiljev, Mamontov, Somov, Dobužinski, Bakst, Benua, Kustodijev, Gumiljov, Stravinski, Šaljapin, Nižinski, Skrjabin, Rerih, Vrubelj, Serov, Maljevič, Petrov-Votkin, Nesterov, Blok, Bjeli, Kuzmin, Grigorjev, Biljibin, Filonov, Berđajev, Šestov, Florenski, Ern, Mereškovski, Svencicki, Sergej Bulgakov, Vjačeslav Ivanov... 
Jedna Natalija (Gončarova), dve Ane (balerina Pavlova i pesnikinja Ahmatova) i dve Zinaide (književnica Hipijus i slikarka Serebrjakova)... 

U anđeoskim krilima ruskih srebrnih letača utkane su sve one blistave (proročke) slike i stihovi, note i beleške, pokreti i skice, linije i rečenice, zanosi i prkosi, dnevne i noćne molitve – koje nas i danas ostavljaju bez daha. Zadivljene, zanemele, začarane.
ZAVEŠTANjE
Rusija je blistala u slavi. 

Na svim stranama su se događale apsolutno nove i neverovatno važne stvari: u ateljeima i aulama, po ulicama i trgovima, na pozorišnim scenama i u plesnim dvoranama, u univerzitetskim slušaonicama i umetničkim salonima. Rađala su se književna društva, otvarale izložbe, vodile rasprave, izdavani umetnički časopisi, držana filosofska predavanja, pretresale večne teme, komponovane simfonije, organizovan plodonosni dijalog Crkve i intelektualaca. 
Došlo je do prave erupcije vekovima pritajenih sila. Do kulminacije raznorodnih, do tada nepovezanih, uspavanih energija. 

I sve je imalo za cilj - promenu čitavog vidljivog sveta. Njegov potpuni, suštinski preobražaj.
I baš tada (u trenutku velike, ponovo probuđene nade u novi početak), otvorio se ambis.  

Umesto Vaskrsa, došlo je novo Raspeće. 

Rusija je doživela najveće iskušenje u svojoj istoriji. Stradanje i Golgotu. Mučeništvo duše i tela.  Zatvaranje neba. Pakao na zemlji. Skrnavljenje. I Bogoostavljenost...

Jednog oktobarskog dana 1917. godine, počelo je rušenje Velikog Carstva.  Zamukla su zvona Hrama Hrista Spasa, uništavane su Bogorodičine i Hristove ikone, spaljivane moskovske i petrogradske biblioteke, u očevom naručju je ubijen trinaestogodišnji carević Aleksej Nikolajevič Romanov... 

Stanovnici Rusije su doživeli Sudnji Dan svoje Imperije. 

Pod crvenim zastavama Revolucije srušio se naizgled neuništivi poredak Ruskog Carstva. 

Prosto je zgažen onaj prefinjeni, suptilni svet poslednje vizantijske civilizacije... 

Ali, kao i pre pet vekova, ovo ipak nije bio kraj.

Preživeli ruski Vizantinci su pošli u novu neizvesnost. Nisu se uplašili neprijatelja, ni smrti. Zato što su sa sobom (i u sebi) poneli sva svoja znanja i talente. Nošeni verom, naoružani nadom, ispunjeni ljubavlju – preživeli su Drugi Pad Carstva. 
Otišli su, ponovo, na Zapad. 
U Evropu. 
U Prag, Berlin, Pariz, London, Sofiju i Beograd. 

U duši su nosili sećanje na svoj nedovršeni poduhvat. Na nedosanjani san svoje nesrećne generacije. I iskonsku potrebu da zlatni carigradski prah hrišćanske tajne Spasenja ne ugasne u njihovim izgnaničkim noćima, punim tuge i poniženja.
„I svetlost se svetli u tami. I tama je ne obuze...“
OTKROVENjE
Nema više Vizantijskog Carstva. 
I dalje su zazidane i puste svetinje Carigrada.  
Vladarski stegovi su u muzejima; baš kao i purpurni plašt, oklopi, uniforme, krune, grbovi, povelje, prstenje i pečati.

„Telo je slabo, ali je Duh jak“. 

Zlatna nit vizantijske tradicije traje i danas. 
Ali je sada skrivena. I postoji na sasvim drugi način. 
Uverili smo se u to, sada već daleke 1969. godine, kada je snimljen poslednji kadar i završena montaža neponovljivog remek-dela Andreja Tarkovskog. 
Tada se pojavio „Andrej Rubljov“, genijalni film o iskušenjima i spasenju ruske duše. 
Kao odsjaj onog nevidljivog sveta u kome vlada „obratna perspektiva“, film čitavu zalihu naših svetovnih iskustava pretvara u lanac slika. Pred nama je ponovo očiglednost čuda, nađenog u „svakidašnjem“. Izmiče zemaljskoj stvarnosti – „kojoj je trebalo da bude sluga i ogledalo“. Umesto toga, on nas vraća predačkim izvorima osećajnosti.
“Istina izražena lepotom je tajnovita, ona ne može biti dešifrovana, ni objašnjena rečima. No, kad se čovekovo biće, njegova ličnost, nađe pored te lepote, suoči se s njom – osetiće njeno prisustvo, makar po jezi koja ga prožme. Lepota je poput čuda čijim svedokom, nehotice, biva čovek“, izrekao je sam Tarkovski, neposredno pred smrt. I dodao: „Moja umetnost je molitva Bogu“...

Poput vizantijskog mozaika, tako i filmski komadići „slike u vremenu“ bivaju spojeni nevidljivim karikama svejedinstva jednog zamrznutog, večnog sna. Kinematografska vizija, oličena genijalnošću reditelja „Andreja Rubljova“, u nama razvija beskrajne mogućnosti „vežbanja imaginacije“, koncentrisano upravljene ka dostizanju najvišeg cilja. Ka Izbavljenju, Otkrovenju i Spasenju.

Ili, kako bi nam to objasnio Erik Romer: „Iza onoga što nam film pokazuje, mi nismo upućeni da tražimo postojanje atoma, nego pre – postojanje nečega s one strane pojava, neke duše ili kakvog drugog duhovnog načela. Poezija je, pre svega, u tom otkriću prisustva Boga“ („Celuloid i mermer“). 
Nešto slično ovom filmskom čudu Andreja Tarkovskog, podjednako retko i neobjašnjivo, dogodilo se u Srbiji. Nešto važno i neočekivano. Nešto stvarno čudesno. 

LjUBAV
Ali, da se pre toga opet vratimo jedan korak unazad. Do 1920. godine, tačnije do trenutka kada sestrinstvo manastira Lesne dolazi iz revolucijom zapaljene Rusije u Kraljevinu Jugoslaviju, na Frušku Goru. Predvođene Igumanijom Ekaterinom (groficom Jefimovskom), ruske monahinje odlaze u Hopovo i Kuveždin. Upravo ove monahinje i ovi fruškogorski manastiri odigraće ključnu ulogu u obnovi ženskog monaštva Srpske pravoslavne crkve u godinama posle Prvog svetskog rata. One će u Srbiju preneti tradicionalni način ruskog crkveno-vizantijskog pojanja, nepromenjen vekovima.
Ratni vihori će ovu malu zajednicu ruskih monahinja razvejati svuda po svetu: od Rusije, preko Fruške Gore, do Francuske. Ali će se najlepši izdanak njihove veštine drevnog pevanja liturgije pokazati (i procvetati) nigde drugde već u Beogradu, u topčiderskom manastiru Vavedenja Presvete Bogorodice. Tamo će desetogodišnja devojčica, imenom Divna, biti postupno uvedena u još neodgonetnute tajne pravoslavne duhovne muzike. Pod pokroviteljstvom i zaštitom igumanije Agnije, Divna Ljubojević će, vremenom, postati najizvorniji predstavnik vizantijskog predanja koga smo imali prilike da čujemo i vidimo u našem vremenu. 

Za pevnicom Vavedenja; za dirigentskim pultom hora Mokranjac i Prvog beogradskog pevačkog društva; na koncertima u Grčkoj, Francuskoj, Španiji, Švajcarskoj, Italiji, Nemačkoj, Belgiji, Austriji, Portugaliji; kao gostujući predavač na seminarima o muzici širom Evrope; u svom studiju i svom Vrtu, među svojim prijateljima i „Melodima“ – Divna je izrasla u jedan sasvim poseban fenomen. Jedinstvena i neuporediva. Neponovljiva. 
„Možda najčistiji glas koji sam ikada čuo“, napisao je, u iskrenom oduševljenju, Likurgos Angelopulos, direktor Grčkog vizantijskog hora. Ili, kako bi se na to nadovezao Pavle Evdokimov (samo da je imao prilike da ga čuje): „Tu se direktno oseća Hristov glas i uzvišenost doseže do liturgijske visine Njegovog prisustva“. 

Rusi su sigurno čuli neki glas kao što je njen, u carigradskoj Aja Sofiji, kada su se - zbog lepote - opredelili za pravoslavlje (tačnije: zaljubili se u pravoslavlje).
Kada Divna počne da peva, mi jednostavno ne znamo da li smo na zemlji ili na nebu. Osećamo, svim svojim bićem, kako je tog časa Bog sa nama. Zaista sa nama. 

Tada, sa njom, osećamo svu tajnu uzbudljive lepote pravoslavlja, o kojoj nam iz dubine vekova govori Grigorije Niski: „Bilo ko ko dobro peva Psalme dovodi svoju dušu u harmoniju. I kao da je od neravne čini ravnom. I duša, došavši u stanje koje je saobrazno njenoj pravoj prirodi, ničega se više ne plaši. Stiče neutaživu, večnu čežnju za životom budućeg veka“.  

Pred Divninim glasom kao da nestaje ona uobičajena blokada pred uzvišenošću, transcendencijom, ekstazom. Razvejava se, u trenutku, varljiva moć zla. A duša se ohrabruje, kao da dobija krila. 
Odvojeni od svega suvišnog, postajemo saučesnici u njenom podvigu. Zajedno sa njom, prevazilazimo sebe. Uzdižemo se iznad svakog greha. Odmaramo se u smirenju koje nam se daruje preko nje.

Divnin glas nas upućuje u najveće tajne ljudskog postojanja. Bez imalo napora, otkriva nam smisao življenja. Svedoči lepotu budućeg veka. 

A još je Platon rekao kako je put lepote – „put ka postizanju dobra“. 

Divnin prekrasni glas je i obećanje one još veće (nad-prekrasne), beskonačne Lepote.
I niko, zaista niko, i nikada - nije pevao, pre nje, na ovaj način Božanstvenu Liturgiju. Ponovo čujemo njenu (Divninim glasom objavljenu) istinu, kao pre hiljadu godina. I kao što će se tek čuti. I još lepše od toga. 

Kroz njen glas Bog daje da se čuje i ono što naš sluh ne doseže. Kada nju slušamo, čujemo srcem („umom srca“) i ono što je nemoguće čuti. A ipak čujemo, kroz sopstvenu nevericu. I počinjemo da verujemo, u realnost čuda.  

I konačno, preko nje, shvatamo onaj liturgijskij vozglas: „Imajmo srca!“ 

Jer je srce naše duhovno čulo kojim spoznajemo Onog koji zaslužuje i priziva našu ljubav. 

Lepota Divninog pevanja u sebi nosi ne samo telesnu lepotu muzike, već nešto mnogo više od toga. Kao da nas, preko njenog glasa, Sveti Duh uči kako da se što više zaljubimo u Boga.

I mi tu neposredno osećamo prisustvo Svetog Duha, Njegove Nestvorene Energije. 
Kako bi to objasnio jedan od ruskih Vizantinaca, otac Pavle Florenski: „Tri su važne karakteristike Svetog Duha - lepota, omogućavanje zajednice i uteha“. 
I zato – i zbog lepote, i zbog učešća u zajednici, i zbog utehe – mi nikada ne možemo da budemo sami dok slušamo njen glas. Ona je uvek u sinergiji, nikada ne peva samo svojom energijom.

Preko Divne nam se otkriva sveta tajna „sabornosti“, to da ličnost postoji samo u zajednici, u saboru. I da je pokušaj dolaženja do takozvane „objektivne“, bezlične istine – u stvari nemoguć. Da je jedini istinski način postojanja - način postojanja Svete Trojice: slobodna ljubavna zajednica ličnosti.
Zbog svega ovoga, bilo bi besmisleno Divnu smatrati samo „pevačicom“, „horovođom“, „umetnicom“, „muzičarom“. Jer ona sveštenodejstvuje, svakom prilikom. I kada poje u crkvi, i kada peva na koncertima, i kada je slušamo na bilo koji drugi način. 

Poput Svetih Otaca, ona nas leči ranjavajući nas. Ranjava nas Bogočežnjom. Jer je „Hristos rana od koje se ne leči!“  
Divna ima priziv (harizmu) duhovnog sveštenstva. Ona se, na svakoj liturgiji, „uzdasima neiskazanim“ moli za svakog od nas. A to je posebna blagodat Božija. Prizivajuća blagodat. I za verne, i za nekrštene, bez razlike. I za one koji su u oltaru, i za one koji su u priprati, i za one koji su izvan crkve. I za verni narod i za one koji još nisu prepoznali Boga.
Setimo se slike Boga kao „prosjaka ljubavi na vratima našeg srca“: „Evo, stojim na vratima i kucam; ako ko ČUJE GLAS MOJ i otvori, ući ću k njemu i večeraću s njim“ (Otk. 3, 20).
A evo još jednog citata. Onog: „Propovedajte svoj tvari!“. 
Da, Divna propoveda. Glasom, muzikom i melodijom.

Ona je autentični svedok i ispovednik vere. 
Njen glas je ikona, zvučni prozor u nevidljivi svet. 

Genijalna je jednostavnost njenog dara.  

POST SCRIPTUM
Mogao bih ovde da kažem za Divnu ono što je, svojevremeno, jedan prijatelj Andreja Tarkovskog rekao o njemu: „Divna – to je mnogo. To nije samo ime, već ceo sloj u našoj kulturi“.

Ponovo se otvorila carigradska Zlatna Kapija...
Dragoslav BOKAN
U Beogradu,

na Pokrov Presvete Bogorodice, 2008.
� Tekst je objavljen u specijalnom DVD izdanju video zapisa: Divna & Melodi - „Ogledalo“, u izdanju „Melodi“ hor i studio za duhovnu muziku i Manastira Vavedenje, Beograd, 2008. 





PAGE  
8

